《题笠泽金伯祥横山墓所之瞻云轩》
元代·成廷圭

踞湖之上几千尺，下有沧波通笠泽。百年华屋与荒邱，两地相望泪沾臆。

亲殁知几年，抱痛如一日。孤云飞处最关情，漠漠愁魂招不得。

魂之来兮云下垂，月落分明见颜色。魂之去兮云亦空，歘忽消沈竟无迹。

悠悠飞去复飞来，孝子之心岂终极。我家扬州好墓田，老作江南未归客。

天涯芳草又春深，梦里还家作寒食。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。